DA Den Europæiske Unions Tidende CE 88/615

(2004/C 88 E/0635)

SKRIFTLIG FORESPØRGSEL E-1706/03

af Gabriele Stauner (PPE-DE) til Kommissionen

(22. maj 2003)

Om: Programmerne Medstat og Medstat II

Kommissionen har siden 1996 bevilget 50 millioner EUR til programmerne Medstat og Medstat II.

Formålet er at støtte og fremme de statistiske systemer i partnerlandene i Middelhavsområdet.

Kan Kommissionen fremlægge en detaljeret liste over modtagerne af den bevilgede støtte og for hver enkelt modtager angive, hvor mange penge der er blevet udbetalt?

Kan Kommissionen oplyse, hvem der træffer afgørelse om tildelingen af støtte over disse programmer, og efter hvilke kriterier og procedurer modtagerne udvælges?

Svar afgivet på Kommissionens vegne af Christopher Patten

(15. juli 2003)

Medstat — statistisk samarbejde mellem EU og Middelhavslandene — fase 1: 20 mio. EUR

Medstat — statistisk samarbejde mellem EU og Middelhavslandene — fase 2: 30 mio. EUR

Medstat fase 1.

Medstat-programmet vedrører ikke direkte støtte, men teknisk bistand, knowhow, harmonisering, udveksling af data osv.

Det er de nationale statistiske institutter (NSI) i de 12 partnerlande i Middelhavsområdet, der modtager støtte under Medstat-programmet. Det samme gælder alle de institutioner i Middelhavsområdet, der deltager i indhentning og bearbejdning af data og formidling af de deraf følgende statistikker og metadata, og som — sammen med NSI — udgør det, der normalt betegnes som de nationale statistiske systemer i Middelhavsområdet (NSS). Programmet er også vigtigt for de største aftagere af statistiske data, som f.eks. regeringer ved udarbejdelsen af økonomisk politik, socialpolitik og sektorpolitik.

Den vejledende fordeling af bistanden, som var øremærket til direkte støtte til de statistiske systemer (først og fremmest de statistiske kontorer) i partnerlandene i Middelhavsområdet, var i det finansieringsforslag, som Kommissionen godkendte i juli 1996, følgende:

(EUR) Regionale projekter og projektgrupper 6 305 000 Studiebesøg og rådgivning 4 320 000 EDB og infrastruktur 3 000 000 Uddannelse 2 466 000 Seminarer og arbejdsgrupper 806 000 Ledelse og styringsudvalg 622 200 Programforvaltning 1 800 000 Databaser og formidling 680 800 Total 20 000 000

Der vil bliver sendt en detaljeret oversigt over projekter, konsulenter, forventede beløb og hidtidige udbetalinger samt saldoen (bilag I) direkte til det ærede medlem og til Europa-Parlamentets sekretariat.

Medstatfase 2

Medstat 2 skal videreføre de initiativer, der er sat i værk under Medstat 1, og projektbeskrivelsen viser følgende vejledende fordeling:

(EUR) Med — uddannelse 3 000 000 MED IS (informationssystem) 2 700 000 MED-Comext (udenrigshandel) 3 000 000 MED-NA (nationalregnskab) 3 000 000 MED-ENV (miljø) 2 000 000 MED-MIGR (migration) 2 000 000 MED-TOUR (turisme) 1 800 000 MED-TRANS (transport) 1 500 000 MED-AGRI (landbrug) 2 500 000 MED-SOC (sociale statistikker) 2 500 000 Midler til eventuelle yderligere projekter 2 000 000 Endelig vurdering 500 000 Programforvaltning 1 000 000 Uforudsete udgifter 2 500 000 Total 30 000 000

Direktionsudvalget træder sammen mindst én gang om året med deltagelse af direktører og generaldirektører for de statistiske tjenester i landene i Euro-Middelhavspartnerskabet, herunder landene i Den Europæiske Frihandelssamenslutning (EFTA-lande), og generaldirektørerne for henholdsvis Eksterne Forbindelser, EuropeAid og Eurostat. Udvalgets drøftelser drejer sig især om de beslutninger og strategiske retningslinjer, der skal vedtages. Udvalget udarbejder også en kritisk rapport over aktiviteterne siden det foregående møde samt retningslinjerne for de kommende opgaver på kort og mellemlang sigt. Udvalgets prioriteter og retningslinjer bidrager til programforvaltningen og indikerer, hvilke ressourcer der skal tildeles. Kommissionen tager stilling til finansieringen af aktionerne på baggrund af disse oplysninger.

Medstat fase 1. Kommissionen godkendte i juli 1996 et finansieringsforslag, og det fremgår heraf under punkt V »Gennemførelsesprocedurer«, at »Regionalprogrammet for statistisk samarbejde koordineres af Kommissionen (Eurostat og Generaldirektoratet EuropeAid) i samarbejde med de nationale statistiske kontorer i EU's medlemsstater. Programmet gennemføres via CESD-net (Centre Européen de Statistiques et de Développement).«

Medstat fase 2. For så vidt angår anden fase af programmet blev det besluttet at undersøge, om det ville være en fordel at give en så speciel opgave i udbud. Derfor blev et begrænset udbud iværksat i andet halvår af 2002. Denne udbudsprocedure er endnu ikke afsluttet.